<p><strong>Spoločnosť CommScope zahájila výrobu optických spojok a rozvádzačov novej generácie, ktoré majú obrovskú výhodu v otvorenom prístupe pri akejkoľvek práci s rozvádzačom alebo spojkami. Tento odlišný prístup k produktom znižuje dĺžku samotnej montáže a tým aj finančnú náročnosť na jednotlivé práce.</strong></p>
<center><img style="width: 460px; margin-bottom: 25px; margin-top: 0px;" src="{news_url}commscope-logo.png" /></center>
<h3 style="margin-top: 46px;">Optická spojka TENIO</h3>
<p><img style="width: 46%; float: right; margin: 0px 0px 25px 25px;" src="{news_url}Tenio-spojka.jpg" />Optická spojka TENIO je jediná spojka na trhu, ktorá má otvorený prístup ku káblom, vláknam, prípadne i k pasívnym prvkom umiestnenými v spojke. Najväčšou výhodou je možnosť kompletnej prípravy kábla mimo optickej spojky. Následne už len zacvakneme kábel do pripravených slotov pre fixáciu kábla bez toho, aby sme obtiažne prevliekali kábel cez vstupné priechodky. Týmto obmedzíme časté chyby pri montáži kedy zabudneme cez kábel navliecť tesniaci komponent.<br /> <br />Kompletná spojka je koncipovaná i na uloženie vlákien typu G.652D.<br /> <br />Utesnenie vstupov do spojky je vyriešené poleným gelovým tesnením, ktoré odoláva tlaku vodného stĺpca päť metrov. Ku kompletnej inštalácii spojky TENIO nie je potrebné vôbec žiadne náradie okrem imbusového kľúča, ktorý je súčasťou balenia spojky. Spojka má šesť vstupných portov, ktoré je možné vybaviť gelovými priechodkami pre rôzny počet káblov s rôznymi priemermi káblov od 0 do 16 mm. Spojka TENIO je dodávaná v dvoch veľkostiach. B6 pre 144 zvarov a C6 pre 288 zvarov. Spojku je možné kúpiť vybavenú len na potrebný počet zvarov a káblov a postupne ju ďalej rozširovať podľa potreby. Nevyužité vstupné porty sa vyplnia gelovou zátkou, ktorá je opakovateľne použiteľná. TENIO umožňuje uloženie priebežného kábla bez prerušenia tam, kde potrebujeme vypichnúť len potrebný počet vlákien.</p>
<div class="clearfix" style="width: 100%; margin-bottom: 46px;"> </div>
<p>V prípade použitia mikrotrubičiek alebo mikrokáblov je možné spojku vybaviť externým držiakom pre fixáciu. Samozrejmosťou je aj držiak na stenu alebo na stĺp pre použitie v závesných sieťach.</p>
<h3 style="margin-top: 46px;">Vysokokapacitný rozvádzač FACT</h3>
<p><img style="width: 46%; float: left; margin: 0px 25px 25px 0px;" src="{news_url}FACT.jpg" />Pri dnešných nárokoch na čo najväčší počet optických vlákien stúpajú nároky na čo najväčšiu hustotu konektorov na 1U v čo najmenšom priestore.<br /> <br />Vysokokapacitný rozvádzač FACT je určený do Central Office, Headend a Datacentier. FACT je modulárny rozvádzač s výškou 0,75 U pre 48 konektorov LC (24 SC, E2000) na jeden modul. Oproti pôvodným rozvádzačom FIST-GPS ide o nárast kapacity až o 33%. Rozvádzače FACT sa inštalujú do systému Rackov GR3 od spoločnosti CommScope, ktoré sú vyrábané v tzv. C koncepte, čo znamená, že pri bočnom pohľade rám stojanu opisuje písmeno C. Rozvádzače FACT sú prispôsobené na zadnú montáž, a tým zostáva v prednej časti voľný priestor na manipuláciu s káblami a Patchcordami. Maximálna kapacita stojana GR3 pri použití rozvádzača FACT je 2600 vlákien. Rozvádzač FACT umožňuje zvarovanie káblov, kombináciu zvarov a Patchovania alebo iba Patchovania v rámci jedného modulu. Rozvádzač FACT je útlmovo koncipovaný pre použitie vlákien G652D. Použitie stojana GR3 a rozvádzača FACT zabezpečuje maximálny útlm 0,5dB v celom systéme.</p>
<div class="clearfix" style="width: 100%; margin-bottom: 46px;"> </div>
<p>Mimoriadnou výhodou rozvádzača FACT je voľný prístup k jednotlivým patchcordom a vláknam. Manipulácia s vláknami je len o ich vkladaní do navádzacích kanálov a kaziet. Otvorený prístup umožňuje kontrolu a ochranu všetkých vlákien stupujúcich do jednotlivých modulov. Prichádzajúce vlákna a odchádzajúce patchcordy môžu byť pevne fixované na boku rozvádzača tak, aby pri otváraní a zatváraní modulu nebol tento pohyb prenášaný na vlákna a patchcordy odchádzajúce mimo rozvádzač</p>
<p>V kombinácii racku GR3 a rozvádzača FACT je potrebná len jedna dĺžka patchcordu v celom systéme, a to päť metrov.</p>
<p>Všetky produkty spoločnosti CommScope prechádzajú dlhodobým vývojom a testovaním vždy pri plnom osadení tak, aby spĺňali všetky požiadavky na použitie v telekomunikačných sieťach. Súčasne sú vyvíjané pre maximálne jednoduchú montáž bez použitia nákladného náradia a príslušenstva.</p>
<p>Autor: Ladislav Kliment</p>